પૃથ્વીના ઉત્તરાર્ધમાં આવેલા પાંચ દેશ – નોર્વે, સ્વિડન, ફિનલૅન્ડ, ડૅનમાર્ક, આઈસલૅન્ડનો ગુચ્છ ‘સ્કૅન્ડિનેવિયા’ તરીકે ઓળખાય છે. એમની ઉપર, નીચે, અંદર અને આસપાસ કેટલું બધું પાણી છે. નાનામોટા કેટલા સમુદ્ર – આર્કટિક, ઍટલાન્ટિક, બૉલ્ટિક અને અખાતો – બૉથ્નિયા, સ્કાગેરૉક, રિગા, ફિનલૅન્ડ. વળી પાછાં એ દરેક દેશની અંદર અગણ્ય તળાવો. સ્વિડનમાં લાંબી નહેર દ્વારા દક્ષિણનો ત્રીજા ભાગનો પ્રદેશ સુબદ્ધ થયેલો છે, તો ફિનલૅન્ડનાં તળાવોને એવી રીતે સાંકળવામાં આવ્યાં છે કે એકમાંથી બીજામાં થતાં થતાં દેશના અડધાથી વધારે પ્રદેશમાં ફરી શકાય. ફિનલૅન્ડનાં પ્રજાજનો આવા જળવિહરણમાં ઉનાળાનાં કીમતી અઠવાડિયાં બહુ શોખથી ગાળે છે.